Yfirgnæfandi meirihluti Íslendinga er á því að hið opinbera eigi að sjá um rekstur sjúkrahúsa og annarra stórra eininga innan heilbrigðiskerfisins. Þá er mikill vilji fyrir því að ríkið auki útgjöld til heilbrigðismála.
Þetta eru niðurstöður könnunar Félagsvísindastofnunar sem kynnt var á fundi BSRB um heilbrigðismál í morgun. Í henni kemur meðal annars fram að átta af hverjum tíu Íslendingum eru þeirrar skoðunar að hið opinbera eigi fyrst og fremst að reka sjúkrahús. Einnig er mikill stuðningur fyrir opinberum rekstri heilsugæslu og hjúkrunarheimila en innan við fjögur prósent aðspurðra eru á því að þessi rekstur eigi fyrst og fremst heima hjá einkaaðilum.
Meiri stuðningur er við blandaðan rekstur sjúkraþjálfunar, sálfræðiþjónustu, læknastofa og tannlækninga fullorðinna, en mikill meirihluti er hins vegar á því að hið opinbera sjái um tannlækningar barna. Rúnar Vilhjálmsson, prófessor í félagsfræði við Háskóla Íslands, kynnti niðurstöður könnunarinnar.
Það virðist vera þessi almenna afstaða, að þetta sé á ábyrgð hins opinbera. Heilbrigðisþjónustan sé þess eðlis og með þeim hætti að hið opinbera eigi að skipuleggja hana, fjármagna hana og að miklu leyti, ekki eingöngu en að miklu leyti, eigi að reka hana, standa fyrir rekstri hennar. Og við sjáum að þetta er mest áberandi varðandi stærstu rekstrareiningarnar. Og ef fjármögnunin er skýr að þessu leyti, að viðhorfið er það að hið opinbera eigi að veita meira fé en nú er til heilbrigðismála.
Þar vísar Rúnar til þess að 78 prósent aðspurðra vilja að hið opinbera veiti meira fé til heilbrigðisþjónustu en nú er gert. Útgjöld til heilbrigðismála eru nú 8,8 prósent af landsframleiðslu sem er nokkuð minna en annars staðar á Norðurlöndum en yfir meðaltali Evrópuríkja.
Ný könnun leiðir í ljós að stór hluti Íslendinga vill að hið opinbera sjái um rekstur sjúkrahúsa og heilsugæslu. Átta af hverjum tíu Íslendingum vilja að ríkið veiti meira fé til heilbrigðismála. 